Μαίρη Δούτση

Η Μαίρη Δούτση είναι Ελληνίδα τραγουδίστρια.

Βιογραφικά στοιχεία 
Γεννήθηκε και μεγάλωσε στη Νάουσα Ημαθίας. Είναι πτυχιούχος του τμήματος Χημείας του Αριστοτελείου Πανεπιστημίου Θεσσαλονίκης, κάτοχος μεταπτυχιακού τίτλου σπουδών του Τμήματος Χημείας στον Τομέα Χημικής Τεχνολογίας και μέλος της Ομάδας Δυναμικών Πολυφασικών Συστημάτων (Multiphase Dynamics Group). Έκανε τα πρώτα της βήματα στη μουσική παρακολουθώντας μαθήματα πιάνου. Από το 1998 μέχρι το 2002, λαμβάνοντας μέρος σε μαθητικούς αγώνες παραδοσιακού τραγουδιού, απέσπασε συνολικά έξι πρώτα βραβεία με κριτική επιτροπή τον Χρόνη Αηδονίδη και τη Δόμνα Σαμίου. Από το 1999 μέχρι το 2006 υπήρξε μέλος της Χορωδίας του Ωδείου Νάουσας, υπό τη διεύθυνση του Δημήτρη Παρόλα. Παρακολούθησε μαθήματα κλασικού τραγουδιού με την Ελένη Νατσάκου και φωνητικής τεχνικής με την Εύη Σιαμαντά.  

Επαγγελματικά με το τραγούδι ασχολείται από το 2004, ξεκινώντας ως μέλος του συγκροτήματος "Δάρνακες", πραγματοποιώντας συναυλίες στην Ελλάδα και το εξωτερικό. 

Το 2006 πήρε μέρος στο Φεστιβάλ Τραγουδιού Θεσσαλονίκης ερμηνεύοντας το τραγούδι "Νότες Μαγικές" σε μουσική και στίχους του Παναγιώτη Ανδρεάδη. 

Την ίδια χρονιά ξεκίνησε η συνεργασία της με τον ποιητή Δημήτρη Μπρούχο ερμηνεύοντας ως μέλος της Χορωδίας Ναούσης τραγούδια του από το ορατόριο "Απόστολος Παύλος, το σκεύος της εκλογής" σε μουσική Μίμη Πλέσσα και καθιερώθηκε σε βασική ερμηνεύτρια των έργων του: «Άγιες Μνήμες – ποιητική μονογραφία εμπνευσμένη από τη Γενοκτονία των Ελλήνων του Μαρτυρικού Πόντου» (2007), «Ανέστιος σε ξένη γη – πολυφωνικό δρώμενο εμπνευσμένο από την Ξενοφοβία και τη Φιλαδελφία» (2008), «Ο Χαλασμός της Νάουσας – 1822 μ.Χ., Ελληνική ραψωδία» (2010), «Παύλειες Ποιητικές και Μουσικές Ψηφίδες» (2014), «Αγάπησα το μαρτύριο – Άγιος Λουκάς: των πασχόντων ιατρός και λιμάνι, ορατόριο» (2015), «Για μια φλεγόμενη ψυχή...Κωνσταντίνος ο Υδραίος, Άγιος Νεομάρτυς» (2017) σε μουσικές συνθέσεις των Μίμη Πλέσσα, Δημήτρη Παπαδημητρίου και του ίδιου του ποιητή. Στα παραπάνω έργα, συνεργάστηκε με τη Φωτεινή Δάρρα, τον Ηλία Κλωναρίδη, το Φίλιππο Νικολάου, τον Αντώνη Ρέμο, το Γρηγόρη Βαλτινό, τους αδερφούς Κωνσταντίνο και Ματθαίο Τσαχουρίδη κ.ά., υπό τη διεύθυνση των συνθετών. Το καλοκαίρι του 2008 η μουσική μονογραφία "Άγιες Μνήμες" κυκλοφόρησε σε cd, στο οποίο ερμηνεύει το τραγούδι "Αλησμόνητη Πατρίδα". 

Το 2012, ως επίσημα προσκεκλημένη  ερμηνεύτρια, εμφανίστηκε στην ιδιαίτερη δεξίωση για την τελετή αφής της Ολυμπιακής  Φλόγας, στους Ολυμπιακούς Αγώνες του Λονδίνου, παρουσία της Πριγκίπισσας Άννας της Αγγλίας.  

Το 2019 συμμετείχε στη μεγάλη εκδήλωση μνήμης, που πραγματοποιήθηκε στο Ηρώδειο, για τα 100 χρόνια από τη Γενοκτονία των Ελλήνων του Πόντου με τους αδερφούς Κωνσταντίνο και Ματθαίο Τσαχουρίδη, το Γιώργο Νταλάρα, τη Μελίνα Ασλανίδου, την Έλενα Κελεσίδου, το Haig Yazdjian, τη Sarina Cross κ.ά..

Την ίδια χρονιά κυκλοφόρησε ο δίσκος του Κώστα Καλδάρα με τίτλο "Τα θέλω όλα" στον οποίο συμμετέχει ως βασική ερμηνεύτρια, μαζί με την Ελένη Τσαλιγοπούλου.   

Σημαντική στιγμή της ίδιας χρονιάς αποτελεί η κυκλοφορία του τραγουδιού της με τίτλο "Κοίτα στα μάτια μου" σε μουσική Ελένης Τσαλιγοπούλου και Σπύρου Χατζηκωνσταντίνου και στίχους του Κώστα Λειβαδά από τη Feelgood Records.  

Σε συναυλιακές διοργανώσεις, αφιερώματα και μουσικές παραστάσεις συνεργάστηκε με τον Κώστα Μακεδόνα, την Ελένη Τσαλιγοπούλου, τον Ιεροκλή Μιχαηλίδη, τον Κώστα Καλδάρα, τον Κώστα Λειβαδά, το Μανώλη Μητσιά, το Δημήτρη Μπάση, το Χρήστο Νικολόπουλο, τη Γλυκερία, το Μανώλη Λιδάκη, το Λαυρέντη Μαχαιρίτσα, το Γιώργο Καζαντζή, τη Λαϊκή Ορχήστρα "Μίκης Θεοδωράκης", την Ορχήστρα Σύγχρονης Μουσικής της ΕΡΤ, το Μάκη Σεβίλογλου, τη Λιζέτα Καλημέρη, την Κατερίνα Κούκα, το Χάρρυ Κλυνν, το Γιάννη Μπέζο, τον Ταξιάρχη Χάνο, τον Κώστα Φαλκώνη, την Εύη Σιαμαντά, κ.ά.. Παράλληλα εμφανίζεται σε επιλεγμένους χώρους πλαισιωμένη από καταξιωμένους μουσικούς, αποτελώντας το μουσικό σχήμα "Mary Doutsi & The Swingers", υποστηρίζοντας ένα ρεπερτόριο της ελληνικής και της διεθνούς μουσικής σκηνής με παραλλαγές, διασκευές και μουσικές πρωτοτυπίες.

Δισκογραφία 
 Βάρδια (2005, Δίσκος Virgo, Μουσική-Στίχοι: Δάρνακες) 
 Νότες μαγικές (2006, Φεστιβάλ Τραγουδιού Θεσσαλονίκης, Μουσική-Στίχοι: Παναγιώτης Ανδρεάδης) 
 Αλησμόνητη πατρίδα (2008, Δίσκος: Άγιες Μνήμες, Μουσική: Μίμης Πλέσσας, Στίχοι: Δημήτρης Μπρούχος)
 Μάθε μου (2012, Μουσική-Στίχοι: Νεκτάριος Βασιλείου)
 Για έναν μόνο χορό (2014, Δίσκος Porto Tabasco, Μουσική: Νίκος Πανδής, Στίχοι: Τζων Μιχάλης)
 Κόκκινος σταυρός (2014, Δίσκος Porto Tabasco, Μουσική: Νίκος Πανδής, Στίχοι: Τζων Μιχάλης) 
 Νανούρισμα (2014, Δίσκος Porto Tabasco, Μουσική: Νίκος Πανδής, Στίχοι: Τζων Μιχάλης) 
 Φως (2014, Δίσκος Porto Tabasco, Μουσική: Νίκος Πανδής, Στίχοι: Τζων Μιχάλης) 
 Αλλιώτικη βροχή (2015, Μουσική: Γρηγόρης Γκερτσάκης, Στίχοι: Λία Μεταξά)
 Περιμένοντας να ΄ρθεις (2015, Μουσική-Στίχοι: Χάρης Καπετανάκης) 
 Είσαι η ζωή μου (2017, Μουσική: Νεκτάριος Βασιλείου, Στίχοι: Δημήτρης Τζάνος)
Όταν λες (2018, Μουσική-Στίχοι: Νεκτάριος Βασιλείου)
Τα θέλω όλα (2019, Δίσκος Τα θέλω όλα, Μουσική-Στίχοι: Κώστας Καλδάρας)
Ευχή (2019, Δίσκος Τα θέλω όλα, Μουσική: Κώστας Καλδάρας, Στίχοι: Λίνα Βαλσαμίδου)
Παραμύθι (2019, Δίσκος Τα θέλω όλα, Μουσική-Στίχοι: Κώστας Καλδάρας)
Τα σποράκια (2019, Δίσκος Τα θέλω όλα, Μουσική-Στίχοι: Κώστας Καλδάρας)
Ταξίδι (2019, Δίσκος Τα θέλω όλα, Μουσική-Στίχοι: Κώστας Καλδάρας)
Κοίτα στα μάτια μου (2019, Μουσική: Ελένη Τσαλιγοπούλου, Σπύρος Χατζηκωνσταντίνου, Στίχοι: Κώστας Λειβαδάς)

Παραπομπές 

Ελληνίδες τραγουδίστριες